ORDE do 13 de setembro de 2007 pola que se convocan os Premios Antonio Casares y Rodrigo de Investigación Científico-Técnica correspondentes aos Premios Galicia de Investigación 2007.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 10/10/2007

O Decreto 202/1998, do 25 de xuño, modificado polos decretos 138/1999 e 177/2002, do 7 e 10 de maio respectivamente, crea os Premios Galicia de Investigación para recompensar o traballo de investigadores prestixiosos realizado desde Galicia, por galegos e a prol de Galicia, para estimular os investigadores mozos e para favorecer o recoñecemento social do seu labor, así como o papel da investigación como promotora do desenvolvemento a través da innovación empresarial.
O artigo 2 do Decreto 202/1998, do 25 de xuño (DOG do 8 de xullo), polo que se crean os Premios Galicia de Investigación, establece que estes se outorgarán en catro grandes áreas, coas seguintes denominacións:
-Premio Eugenio Montero Ríos de Investigación Social.
-Premio Antonio Casares y Rodrigo de Investigación Científico-Técnica.
-Premio Antonio López Ferreiro de Investigación Humanística.
-Premio José Varela de Montes de Investigación Sanitaria.
Segundo o establecido no artigo 4 do Decreto 202/1998, do 25 de xuño (DOG do 8 de xullo), os premios establecidos no artigo 2 do devandito Decreto 202/1998 terán unha periodicidade de catro anos e convocarase un cada ano, na orde sinalada, correspondéndolle no ano 2007 a convocatoria ao Premio Antonio Casares y Rodrigo de Investigación Científico-Técnica.
No Decreto 231/2006, do 23 de novembro, polo que se establece a estrutura orgánica da Consellería de Innovación e Industria, indícase que á Dirección Xeral de Investigación, Desenvolvemento e Innovación lle corresponde a ordenación, planificación, coordinación, execución e seguimento das competencias en materia de fomento da investigación que ten atribuídas a Comunidade Autónoma de Galicia en virtude do establecido no artigo 27.19º do Estatuto de autonomía de Galicia, así como o Decreto 232/2006, do 23 de novembro, polo que se distribúe a competencia para o exercicio da potestade sancionadora entre os órganos da Consellería de Innovación e Industria e se determinan normas de tramitación dos procedementos sancionadores nas materias da súa competencia; na Lei estatal 13/1986, do 14 de abril, de fomento e coordinación xeral da investigación científica e técnica, e na Lei galega 12/1993, do 6 de agosto, de fomento da investigación e desenvolvemento tecnolóxico de Galicia; así como a
elaboración, xestión, coordinación e control do Plan Galego de Investigación, Desenvolvemento e Innovación Tecnolóxica. O dito plan inclúe nos seus programas horizontais, entre outras, diversas accións de sensibilización social nas cales se encadran os Premios de Investigación e Innovación.
Por esta razón, e tendo en conta as súas competencias, a Consellería de Innovación e Industria decidiu apoiar economicamente a convocatoria dos Premios Galicia de Investigación 2007 achegando 45.000 euros.
Polo que antecede, esta consellería
DISPÓN:
Artigo 1º.-Convocar o Premio Antonio Casares y Rodrigo de Investigación Científico-Técnica para investigadores sénior correspondente ao ano 2007, consonte as seguintes bases:
Primeira.-O premio, que se refire ao conxunto dunha traxectoria investigadora, estará dotado con 38.000 euros que se aboarán con cargo á partida orzamentaria 10.02.561B.480.0 do orzamento de gastos da Consellería de Innovación e Industria para o ano 2007, así como un diploma acreditativo e un medallón esculpido en bronce, coa efixie e o nome de Antonio Casares y Rodrigo no anverso e coa inscrición Premio Galicia de Investigación Científico-Técnica 2007. Xunta de Galicia e o nome do galardoado no reverso.
Segunda.-Poderán optar ao Premio Antonio Casares y Rodrigo de Investigación Científico-Técnica aquelas persoas que veñan realizando investigación, polo menos, desde hai vinte anos na área científico-técnica e que se encadren nalgún dos seguintes puntos:
1. Os investigadores/as adscritos a centros públicos ou privados de investigación situados en Galicia.
2. Os investigadores/as galegos non vinculados a centros situados en Galicia.
3. Os investigadores/as que, non estando incluídos en ningún dos puntos anteriores, abordasen temas directamente relacionados con Galicia.
Terceira.-Para concorreren ao premio, os candidatos serán propostos por algunha institución académico-científica, pública ou privada, con personalidade xurídica propia, ou estarán avalados, polo menos, por dez investigadores da área, no caso de que concorran por iniciativa propia.
Cuarta.-As candidaturas, formalizadas no modelo oficial que se publica como anexo I a esta orde (e tamén ao dispor dos interesados na internet no enderezo:
http://www.conselleriaiei.org/
), irán acompañadas da seguinte documentación:
a) Curriculum vitae completo do candidato (oito exemplares).
b) Breve memoria na cal se xustifique que o traballo do candidato o fai acredor do premio (oito exemplares).
c) Copia das publicacións máis relevantes, ata un máximo de dez.
d) Calquera outra documentación que se considere oportuna.
Quinta.-As solicitudes presentaranse na Dirección Xeral de Investigación, Desenvolvemento e Innovación, da Xunta de Galicia, sita na rúa Os Feáns, 7, local C, CP 15706 Santiago de Compostela, ou por calquera dos procedementos previstos na Lei 30/1992, do 26 de novembro, de réxime xurídico das administracións públicas e do procedemento administrativo común.
Sexta.-O prazo de presentación de solicitudes será dun mes a partir do día seguinte ao da publicación desta orde no Diario Oficial de Galicia. De conformidade coa lexislación vixente, o cómputo deste prazo farase de data a data.
Sétima.-O xurado, que elaborará a súa proposta tendo en conta o conxunto da traxectoria investigadora do/a candidato/a e a relevancia das súas contribucións, será nomeado polo conselleiro de Innovación e Industria e estará formado por sete expertos na área, dos cales un actuará como presidente:
-Tres deles poderán ser propostos polas universidades do sistema universitario de Galicia, un por cada unha.
-Outro polas outras institucións académico-científicas galegas competentes na área.
-Os restantes pola Dirección Xeral de Investigación, Desenvolvemento e Innovación.
A Dirección Xeral de Investigación, Desenvolvemento e Innovación propoñerá tamén un funcionario que exercerá as funcións de secretario sen dereito a voto.
Artigo 2º.-Convocar o Premio de Investigación Científico-Técnica para investigadores mozos correspondente á convocatoria de 2007, consonte as seguintes bases:
Primeira.-O premio estará dotado con 7.000 euros, con cargo á partida orzamentaria 10.02.561B.480.0 do orzamento de gastos da Consellería de Innovación e Industria para o ano 2007, así como un diploma acreditativo.
Segunda.-Poderán optar ao Premio de Investigación Científico-Técnica os investigadores e investigadoras que veñan realizando investigación na área científico-técnica, sempre que non transcorresen máis de seis anos desde a presentación da súa tese de doutoramento, e que se encadren nalgún dos seguintes puntos:
1. Os investigadores e investigadoras adscritos a centros públicos ou privados de investigación situados en Galicia.
2. Os investigadores e investigadoras galegos non vinculados a centros situados en Galicia.
3. Os investigadores e investigadoras que, non estando incluídos en ningún dos puntos anteriores, abordasen temas directamente relacionados con Galicia.
Terceira.-As solicitudes dos candidatos, formalizadas no modelo oficial que se publica como anexo II a esta orde (e tamén ao dispor dos interesados na internet no enderezo:
http://www.conselleriaiei.org/
), irán acompañadas da seguinte documentación:
a) Curriculum vitae completo do candidato (oito exemplares).
b) Breve memoria na cales se xustifique que o traballo do candidato o fai acredor do premio (oito exemplares).
c) Copia das publicacións máis relevantes, ata un máximo de cinco.
d) Calquera outra documentación que se considere oportuna.
Cuarta.-As solicitudes presentaranse na Dirección Xeral de Investigación, Desenvolvemento e Innovación, da Xunta de Galicia, sita na rúa Os Feáns, 7, local C, CP 15706 Santiago de Compostela, ou por calquera dos procedementos previstos na Lei 30/1992, do 26 de novembro, de réxime xurídico das administracións públicas e do procedemento administrativo común.
Quinta.-O prazo de presentación de solicitudes será dun mes a partir do día seguinte ao da publicación deste orde no Diario Oficial de Galicia. De conformidade coa lexislación vixente, o cómputo deste prazo farase de data a data.
Sexta.-Actuará como xurado o establecido na base sétima do artigo 1º desta orde, que elaborará a súa proposta en atención ao esforzo e á creatividade dos candidatos presentados.
Artigo 3º.-Os premios poderán ser declarados desertos. Os xurados adoptarán os seus acordos por maioría simple, dirimindo o voto de calidade do presidente no caso de empate. Os acordos dos xurados serán inapelables. Os xurados trasladarán as súas propostas á Dirección Xeral de Investigación, Desenvolvemento e Innovación, que, pola súa vez, as elevará ao conselleiro de Innovación e Industria para a súa resolución definitiva. A resolución, que porá fin á vía administrativa, será publicada no Diario Oficial de Galicia.
Artigo 4º.-Os premios obxecto desta convocatoria, unha vez resoltos, serán entregados en acto público que se anunciará oportunamente.
Artigo 5º.-A convocatoria, as súas bases e todos cantos actos administrativos deriven dela, poderán ser impugnados polos interesados nos casos e na forma establecidos na Lei 30/1992, de réxime xurídico das administracións públicas e do procedemento administrativo común.
Artigo 6º-Para os efectos establecidos nos artigos 42.2º e 43.4º da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, o prazo máximo para resolver as solicitudes correspondentes será de seis meses, contados desde a data de publicación desta convocatoria, ditándose resolución expresa con respecto á devandita liña de axudas.
Disposición derradeira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 13 de setembro de 2007.
Fernando Xabier Blanco Álvarez
Conselleiro de Innovación e Industria
Ver referencia pdf "19700D009P015.PDF"
Orde do 13 de setembro de 2007 pola que se convocan os Premios Antonio Casares y Rodrigo
de Investigación Científico-Técnica correspondentes aos Premios Galicia de Investigación 2007.
Ver referencia pdf "19700D009P015.PDF"
Orde do 13 de setembro de 2007 pola que se convocan os Premios Antonio Casares y Rodrigo
de Investigación Científico-Técnica correspondentes aos Premios Galicia de Investigación 2007.